als_Latn dik_Latn sag_Latn
Basha premton se do të jetë një kryeministër i ekonomisë dhe i punës dhe jo një kryeministër i fasadës apo ekraneve. Nga ana tjetër Rama kërkon mandat të plotë më 25 qershor për të vijuar reformat që ka nisur në këtë 4 vjeçar.
Në vijim të turit elektoral, Basha u ndal sot në një bashkëbisedim me qytetarë të Kukësit. Ai garantoi se do të jetë Kryeministri i të gjithë shqiptarëve, duke i dhënë fund ndasive krahinore, të cilat sipas tij kanë ekzistuar në qeverinë “Rama”. Për këtë të fundit, tha se ka frikë nga përballja publike në debat, sepse nuk ka asnjë bilanc pozitiv në katër vitet e qeverisjes.
“Unë ju garantoj se do jem Kryeministri i drejtë i çdo shqiptari, unë do t’i jap fund diskriminimit krahinor, ku të gjithë do të jenë 1 në ‘Republikën e Re”. Keq i ka punët me çdo shqiptar Edi Rama, akoma më keq me Kukësin. I shmanget përballjes kudo sepse nuk ka asnjë bilanc pozitiv në këto 4 vite”, deklaroi kreu i opozitës.
Nga ana tjetër kryeministri Rama ndalesën e parë për sot e bëri nga Poliçani ku kërkoj besimin e qytetarëve për të marrë një mandat të plotë më 25 qershor. Rama deklaroi se në mënyrë që të bëhet më tepër për vendin, Partia Socialiste ka nevojë për një mandat më të fortë.
“Kemi nevojë për një mandat më të fortë se i pari për të bërë edhe më tepër për vendin. Çka kemi arritur nuk mjafton për të qenë të kënaqur, por është vetëm prova që PS-ja është e vetmja që mund të bëjë shtet”, deklaroi Rama.
Më tej, kreu i qeverisë shtoi: “Ne duam një votë masive. Kemi nevojë për ndihmën e të gjithëve. Na ndihmoni që ne të bëjmë shumëfish punën që kemi bërë”.
“Tani është koha që ne të shtrihemi më tutje. Nga qendrat e qyteteve, në zonat rurale të bashkive të reja. Jo vetëm të shtrihet gjurma e Rilindjes Urbane, por të fryjë një erë e fortë e ndryshimit të mëtejshëm për të gjithë ata që kanë vendosur të krijojnë mirëqenie me tokën e tyre”, shtoi Rama. /b.l/noa.al/
als_Latn als_Latn als_Latn als_Latn als_Latn als_Latn als_Latn